ไทยพาณิชย์ส่งประกันดูดเงินออม
ไทยพาณิชย์ผนึกประกันในเครือรุกตลาดครึ่งปีหลังออกประกันชำระเบี้ยสั้น ผลตอบแทนคงที่จับกลุ่มลูกค้านิยมออมสั้น
4 ก.ค. 2555

ไทยพาณิชย์ผนึกประกันในเครือรุกตลาดครึ่งปีหลังออกประกันชำระเบี้ยสั้น ผลตอบแทนคงที่จับกลุ่มลูกค้านิยมออมสั้น
นายสมิทธ์ พนมยงค์ ผู้ช่วยผู้จัดการใหญ่ สายเงินฝากและการลงทุน ธนาคารไทยพาณิชย์ เปิดเผยว่า ธนาคารได้ร่วมมือกับบริษัท ไทยพาณิชย์ประกันชีวิต (SCBLIFE) ออกประกันชีวิตประเภทสะสมทรัพย์ “ออมคุ้มค่า 15/6” รองรับความต้องการของลูกค้าส่วนใหญ่ในช่วงครึ่งปีหลัง ที่ยังนิยมการออมแบบระยะสั้น คุ้มครองนาน และให้ผลตอบแทนสูง ประกอบกับปัจจุบันเศรษฐกิจมีความผันผวน และมีความเสี่ยงใหม่ๆ เกิดขึ้นอยู่ตลอดเวลา 
“คาดว่าจะสามารถทำเบี้ยรับรวมในปี 2555 ซึ่งตั้งไว้ที่ 3.2 หมื่นล้านบาท ได้ตามเป้าหมาย ด้วยจุดแข็งด้านช่องทางการขายผ่านสาขาธนาคารที่มีมากที่สุดในประเทศกว่า 1,105 สาขา และการพัฒนาผลิตภัณฑ์ใหม่ๆ สู่ตลาดอย่างต่อเนื่อง” นายสมิทธ์ กล่าว
นายสมิทธ์ กล่าวว่า มุ่งจับกลุ่มเป้าหมายผู้รักการออมและการลงทุนที่ต้องการผลตอบแทนแน่นอนต่อเนื่อง และได้รับเงินก้อนเพื่อใช้จ่ายตามต้องการเมื่อครบอายุสัญญา
นอกจากนี้ ภายในเดือนนี้จะออกประกันภัยครอบคลุมภัยธรรมชาติและภัยพิบัติทุกชนิด ที่ให้ความคุ้มครองโครงสร้าง เฟอร์นิเจอร์ และทรัพย์สิน จากทุกภัย ทั้งภัยธรรมชาติ ภัยพิบัติ และโจรกรรม โดยครอบคลุมทั้งที่อยู่อาศัย และธุรกิจ 
นายวิพล วรเสาหฤท กรรมการผู้จัดการใหญ่ บริษัท ไทยพาณิชย์ประกันชีวิต กล่าวว่า ประกันออมคุ้มค่า 15/6 นี้ ระยะเวลาการชำระเบี้ยสั้นเพียง 6 ปี คุ้มครองยาว 1-5 ปี รับผลตอบแทนแน่นอน โดยปีที่ 15 รับเงินคืน 2% ของทุนประกันภัย ปีที่ 6-14 รับเงินคืน 3% ของทุนประกันภัย และรับเงินคืน 220% ของทุนประกันภัย ณ วันครบกำหนดสัญญา 
นอกจากนี้ ความคุ้มครองยังเพิ่มขึ้น โดยปีที่ 1-2 รับความคุ้มครอง 100% ของทุนประกันภัยเพิ่มเป็น 200% ในปีที่ 3-5 และ 220% ในปีที่ 6-15 โดยทุนประกันภัยเริ่มต้นที่ 2 แสนบาท